Folkeskolen er mest populær vest for Storebælt, mens forældre i København i stor stil sender deres børn i privatskoler. Det viser nye tal fra Danmarks Statistik. Blandt landets seks største kommuner har Aalborg med 74,2 procent den største andel elever i folkeskolen. Nogenlunde på sammen niveau ligger tre andre store kommuner vest for Storebælt - Århus, Esbjerg og Odense - med en andel på 70 procent. Derimod har Frederiksberg og Københavns Kommune en klar lavere andel af elever i folkeskolen. På Frederiksberg er tallet 66,2 procent og i København 63,9 procent. Omkring hver femte elev i de to kommuner går i friskoler eller private grundskoler i 9. klasse. Og så vil de unge på Frederiksberg og i København ikke på efterskole. Kun 4,7 af de unge på Frederiksberg tager på efterskole, mens tallet i København er 6,3 procent. I Esbjerg er det hele 17,3 procent af de unge, der vil på efterskole i 9. klasse. Da skoleåret startede i 2010/2011 var der 715.000 elever i grundskolen. Generelt er der mellem 65.000 og 70.000 elever på hver årgang. De fleste elever går fortsat i folkeskolen, nemlig 80 procent eller 574.000. /ritzau/

Referat:
I København går hver femte elev i privatskole eller friskole. I Aalborg holder de fast i folkeskolen.